《王伯厚和予墙字韵因用其韵记五月八日同饮池上之作》
宋代·晁公溯

蜀人工词赋，作者司马扬。其声中律吕，今有房中章。

顾尝评笔力，盖可补诗亡。追思每叹息，浩歌徒慨慷。

虽无铜水池，想见金芝芳。属此乐大予，遍之署清商。

是邦故俎豆，夫岂数乐浪。能唱襄阳曲，不减大堤倡。

助我饮在泮，惭君并游梁。临波揽芙蓉，翠叶以为觞。

酌酒满贮之，如挹白露光。放杯且勿遽，更当谋乐方。

左右嗟未省，旁观犹堵墙。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。